DA-aansoek teen Zuma se regskoste November in hof | Netwerk24
DA-aansoek teen Zuma se regskoste November in hof
Deur Philda Essop 28 Augustus 2018 05:18
Die DA se aansoek om te keer dat die staat oudpres. Jacob Zuma se regskoste betaal, sal in November aangehoor word, sê James Selfe, voorsitter van die DA se federale raad.
'n Volbank regters sal dit op 6 en 7 November in die hooggeregshof in Pretoria aanhoor, het hy Maandag in 'n verklaring gesê.
Pres. Cyril Ramaphosa het vroeër in 'n ooreenkoms met Zuma onderneem dat die staat sy regskoste sal betaal.
Die DA het in Maart hofstukke ingedien waarin hy vra dat die ooreenkoms hersien, ongeldig verklaar en ter syde gestel word.
Ramaphosa het gesê die staat het reeds R15,3 miljoen vir Zuma se regskoste opgedok. Selfe sê die syfer sal aansienlik hoër wees, omdat dié syfer slegs beperk is tot litigasie waarby die DA betrokke is.
Die DA het ook 'n hofbevel gevra dat die R15,3 miljoen wat reeds bestee is, aan die staat terugbetaal moet word.
"Die DA meen Suid-Afrikaners het reeds duur vir die ANC se korrupsie betaal. Veral mnr. Zuma behoort nie geregtig te wees op nog meer geldelike steun uit die staatskas nie."